Kadúc, Miroslav, poslanec NR SR (2014-05-27):
Ďakujem pekne. Keďže už som vystupoval k tomuto zákonu v písomnej rozprave, avizoval som nejaké, alebo zopár pozmeňujúcich návrhov, dovolím si ich teda v súlade s rokovacím poriadkom predniesť. Zároveň možno pár slov ešte k nim. A prvý z tých pozmeňovákov sa týka okrskových volebných komisií a v zásade v tejto chvíli neobmedzeného počtu členov okrskových volebných komisií. Stalo sa v európskych voľbách, že obec, ktorá mala 200 obyvateľov, mala plnú okrskovú volebnú komisiu, to znamená 29 členov. Inými slovami, každý ôsmy obyvateľ tejto obce bol členom okrskovej volebnej komisie. Je to podľa mňa nezmyselné, aby sme, ten, kto z vás už bol v okrskovej volebnej komisii, vie, že takýto počet je neefektívny a pre transparentnosť v zásade nemá väčší význam, ak prekračuje hranicu 5. Okrem toho prichádza, ak by bol prijatý ten môj návrh, ktorý zavádza maximálny počet členov okrskárov na 5, prišlo by k ušetreniu. Napríklad keď si zoberieme, že tieto parlamentné voľby, pardon, európske voľby, bolo 72-tisíc okrskárov a v predchádzajúcich voľbách bolo 46-tisíc, úspora, ak by bol prijatý už v tej dobe tento pozmeňovák, by bola 1,8 mil. euro, čo nie je málo a určite by tieto peniaze ocenil niekto iný. Takže k tomu pozmeňováku. Vládny návrh zákona o podmienkach výkonu volebného práva a o zmene Občianskeho súdneho poriadku sa mení a dopĺňa takto: 1. V čl. I v § 14 ods. 2 prvá veta znie: „Volebná komisia musí mať najmenej päť členov okrem okrskovej volebnej komisie, ktorá má päť členov.“ 2. V čl. I v § 44 ods. 1, v § 46 ods. 1, v § 75 ods. 1 a v § 77 ods. 1 sa v prvej vete za slovom „zaregistrovaná“ vkladá čiarka a vypúšťajú sa slová „a v ostatných voľbách do Národnej rady získala aspoň 3 % platných hlasov“. 3. V čl. I v § 46, 77, 101, 120, 139, 172 a 204 odsek 4 znie: „(4) Okrsková volebná komisia má päť členov. Ak je delegovaných členov okrskovej volebnej komisie podľa odseku 1 viac ako päť, ich poradie sa určí žrebom na prvom zasadnutí okrskovej volebnej komisie podľa odseku 5. Člen okrskovej volebnej komisie, ktorý už bol vyžrebovaný nad určený počet podľa prvej vety, sa stáva náhradníkom. Najprv nastupujú náhradníci podľa tretej vety v poradí, v akom boli vyžrebovaní, a následne náhradníci delegovaní podľa odseku 1. Ak okrsková volebná komisia nie je utvorená spôsobom ustanoveným v odseku 1 alebo ak sa počet jej členov zníži pod päť a nie je náhradník, chýbajúcich členov vymenúva starosta obce.“ Zároveň poprosím spravodajcu, aby sa o bode 1 a 3 hlasovalo spoločne, dvojka samostatne. Ďalší pozmeňujúci návrh sa týka nášho fenoménu a najmä čo sa týka európskych volieb, a to je nízka volebná účasť, aktuálne 13-percentná volebná účasť nemôže zabezpečiť legitimitu volených zástupcov. Je to možno tvrdé, ale, bohužiaľ, je to tak. Mala by byť tá volebná účasť najvyššia a my všetci, čo tu sedíme, by sme sa mali usilovať o to, aby volebná účasť bola na čo najvyššej úrovni. Preto po vzore niekoľkých krajín navrhujem motiváciu ľudí, pozitívnu motiváciu, aby chodili ľudia k voľbám, aj keď jedným dychom dodávam, že ak by naša demokracia fungovala tak, ako má, s týmto návrhom bol by som zdržanlivý. Ale táto motivácia sa týka predovšetkým tých, ktorí keď prídu voliť, môžu pri daňovom priznaní dostať daňovú úľavu v podobe nezdaniteľnej časti vo výške 1/12 životného minima, čo v prepočte vychádza cca 16,50 na dani z príjmu. Nie je to veľa, ale nie je to ani toľko, že by to zaťažilo štátny rozpočet príliš. Naozaj by nám malo všetkým záležať na tom, aby ľudia chodili voliť. Takže prečítam pozmeňujúci a doplňujúci návrh. Vládny návrh zákona o podmienkach výkonu volebného práva a o zmene Občianskeho súdneho poriadku sa mení a dopĺňa takto: 1. V názve zákona sa slová „a o zmene Občianskeho súdneho poriadku“ nahrádzajú slovami „a o zmene a doplnení niektorých zákonov“. 2. V čl. I sa za § 20 vkladá § 21, ktorý vrátane nadpisu znie: „§ 21a Potvrdenie o hlasovaní vo voľbách (1) Okrsková volebná komisia vydáva na žiadosť voliča, ktorý v jej obvode odvolil, potvrdenie o hlasovaní vo voľbách na účely uplatnenia nezdaniteľnej časti základu dane podľa osobitného predpisu. (2) Každý volič môže požiadať len o jedno potvrdenie o hlasovaní v konkrétnych voľbách. (3) Pri voľbách poštou podľa § 56, 57, 210 a 211 vydáva potvrdenie o hlasovaní vo voľbách ministerstvo vnútra na základe žiadosti voliča v prípade, ak mu volič preukáže hodnoverným spôsobom odoslanie návratnej obálky s heslom „VOĽBA POŠTOU“. Hodnoverný spôsob sa považuje najmä potvrdenie pošty o zaslaní návratnej obálky s heslom „VOĽBA POŠTOU“ na doručenke alebo iný obdobný spôsob. Ministerstvo vnútra doručí potvrdenie o hlasovaní vo voľbách voličovi na adresu miesta pobytu v cudzine, ktorú volič uvedie v žiadosti. Tlačivo žiadosti na tento účel zabezpečí ministerstvo vnútra, uverejní ho na svojom webovom sídle. (4) Tlačivá potvrdení o hlasovaní vo voľbách zabezpečí ministerstvo vnútra. Ministerstvo vnútra doručí potvrdenie o hlasovaní o voľbách obciam prostredníctvom okresných úradov. Obec zabezpečí dostatočný počet potvrdení o hlasovaní o voľbách do každej okrskovej volebnej komisie v jej územnom obvode. Tlačivo potvrdenia o hlasovaní vo voľbách musí mať ochranné prvky a miesto pre údaje o voličovi, ktoré vyplní v deň konania volieb príslušná okrsková volebná komisia. Na potvrdenie o hlasovaní vo voľbách musí byť údaj o okrskovej komisii, ktorá ho vydala, ako aj dátum, miesto a podpis aspoň dvoch členov okrskovej volebnej komisie, ktorí potvrdili voličovi jeho účel na hlasovaní vo voľbách. (5) Každá okrsková komisia vedie evidenciu vydaných potvrdení o hlasovaní vo voľbách. Evidencia obsahuje číslo potvrdenia o hlasovaní vo voľbách, údaje o voličovi podľa § 9 ods. 3, dátum jeho vydania a mená členov okrskovej volebnej komisie, ktorí voličovi podpísali potvrdenie o hlasovaní.“ 3. Čl. I § 42 ods. 2 sa dopĺňa vetou, ktorá znie: „Volič môže požiadať obec aj o vydanie tlačiva na potvrdenie jeho účasti vo voľbách podľa § 21a.“ 4. Za čl. II sa vkladá nový čl. III, ktorý znie: Zákon č. 595/2003 Z. z. v znení neskorších predpisov a uznesenie Ústavného súdu sa mení a dopĺňa takto: 1. V § 11 ods. 1 sa slová „v odsekoch 2, 3, 8 a 10“ nahrádzajú slovami „odsekoch 2, 3, 8, 10 a 14“. 2. V § 11 sa dopĺňa odsekmi 14 a 16, ktoré znejú: „(14) Ak daňovník v príslušnom zdaňovacom období hlasoval vo voľbách podľa osobitného predpisu, jeho nezdaniteľnou častou základu dane je aj 1/12 platného životného minima za hlasovanie vo voľbách podľa osobitného predpisu. Na účely uplatnenia nezdaniteľnej časti základu dane podľa odseku 14 sa za hlasovanie vo voľbách podľa osobitného predpisu považuje potvrdenie príslušnej okrskovej volebnej komisie o hlasovaní vo voľbách daňovníkom.“ „(16) Daňovník si môže v príslušnom zdaňovacom období uplatniť nezdaniteľnú časť základu dane vo výške 1/12 platného životného minima za každé hlasovanie vo voľbách podľa osobitného predpisu.“ Poznámka pod čiarou k odkazu 65a) znie: „65a) Zákon o podmienkach výkonu volebného práva a o zmene a doplnení niektorých zákonov.“ Bod 3. V § 37 ods. 1 sa dopĺňa písmeno d), ktoré znie: „d) predložením potvrdenia o účasti vo voľbách podľa osobitného predpisu na účely uplatnenia nároku nezdaniteľnej časti základu dane podľa § 11 ods. 14.“. Bod 4. V § 38 ods. 4 a § 48 ods. 1 sa slová „v § 11 ods. 6, 8, 10“ nahrádzajú slovami „v § 11 ods. 6, 8, 10, 14“. Bod 5. Za § 52zb sa vkladá § 52zc, ktorý vrátane nadpisu znie: „Prechodné ustanovenie k úpravám účinným od 1. júla 2015 Ustanovenia § 11 ods. 14 a 16 v znení účinnom od 1. júla 2015 sa použijú prvýkrát pri vykonaní ročného zúčtovania a pri podávaní hlásenia za zdaňovacie obdobie 2015 a pri podaní daňového priznania za zdaňovacie obdobie 2015.“ Páči. (Rečník odovzdal pozmeňujúci návrh spravodajcovi.) Ďalší pozmeňujúci návrh reaguje na prednostné hlasovania, pardon, prednostné hlasy, teda možnosť ovplyvniť kandidačnú listinu voličmi do takej miery, že osoba na kandidačnej listine bude prekrúžkovaná. Dnes v parlamentných voľbách potrebujete získať 3 % z celkového počtu udelených strane a v európskych 10. My, alebo teda v tomto prípade ja navrhujem, aby sa pre obidve voľby, teda parlamentné aj európske, toto kvórum znížilo na 2 %. Vládny návrh zákona o podmienkach výkonu volebného práva a o zmene Občianskeho súdneho poriadku sa mení takto: V čl. I v § 65 ods. 5, v § 68 ods. 1 a v § 92 ods. 5 sa slová „tri percentá“ nahrádzajú slovami „dve percentá“. V podobnom duchu je aj návrh, ak by náhodou sa zdalo, že dve percentá sú stále málo, tak je aj návrh, aby sa znížilo na jedno percento, čo sa javí ako spravodlivé, aj keď som si vedomý, že náš politický systém je nadstavený historicky nejako, ale ako sa ukazuje, nemusí to byť úplne šťastné, preto ďalší pozmeňujúci návrh. Vládny návrh zákona o podmienkach výkonu volebného práva a o zmene Občianskeho súdneho poriadku sa mení takto: V čl. I v § 65 ods. 5, v § 68 ods. 1 a v § 92 ods. 5 sa slová „tri percentá“ nahrádzajú slovami „jedno percento“. Ďakujem veľmi pekne a poprosím o podporu týchto návrhov.